TUF ร่วมทุนพันธมิตรบุกตะวันออกกลางหวังดันยอดขายราว 400 ล้านเหรียญฯต่อปี
TUF ร่วมทุน "ซาโวลา ฟู้ดส์" ส่งแบรนด์ John West รุกตลาดตะวันออกกลาง หวังโกยส่วนแบ่งทางการตลาด พร้อมคาดว่าบรรลุยอดขายต่อปีได้เกินกว่า 400 ล้านเหรียญสหรัฐ ภายใน 3-4 ปีข้างหน้า
8 ก.ย. 2558

นายธีรพงศ์ จันศิริ ประธานกรรมการบริหารและประธานเจ้าหน้าที่บริหาร บริษัท ไทยยูเนี่ยน โฟรเซ่น โปรดักส์  จำกัด (มหาชน) หรือ TUF เปิดเผยว่า สำหรับการร่วมทุนระหว่างกันเพื่อนำมาซึ่งนวัตกรรมผลิตภัณฑ์อาหารทะเลคุณภาพที่มาจากแหล่งวัตถุดิบที่ยั่งยืนเพื่อตอบสนองความต้องการของผู้บริโภคชาวตะวันออกกลางในครั้งนี้จะเอื้อประโยชน์ต่อทั้งสองบริษัท
ทั้งเรื่องการเข้าถึงแหล่งอาหารทะเลทั่วโลกจากความเชี่ยวชาญระดับโลกของไทยยูเนี่ยน และความเชี่ยวชาญระดับผู้นำภูมิภาคของซาโวลา ฟู้ดส์ คอมพานี   อีกทั้งการร่วมเป็นพันธมิตรทางธุรกิจจะช่วยเสริมความแข็งแกร่งซึ่งกันและกันของทั้งสองฝ่าย
โดยที่ไทยยูเนี่ยนมีความแข็งแกร่งด้านการสรรหาวัตถุดิบ การผลิต การพัฒนาและวิจัย ในขณะที่ทางซาโวลา ฟู้ดส์ คอมพานี มีความแข็งแกร่งด้านการขาย การตลาด และการจัดจำหน่าย
นอกจากนี้ด้วยความเชี่ยวชาญในการทำการตลาดและความเข้าใจในผู้บริโภคของทั้งสองฝ่ายจึงเลือกที่จะใช้แบรนด์ John West เป็นแบรนด์ธงในการทำตลาดตะวันออกกลาง
ทั้งนี้ ทางกลุ่มไทยยูเนี่ยน และ ซาโวลา ฟู้ดส์ คอมพานี มีแผนที่จะลงทุนร่วมกันประมาณ 30 ถึง 50 ล้านเหรียญสหรัฐ ภายในสองปีข้างหน้า โดยการร่วมทุนนี้จะทำการตลาดผลิตภัณฑ์อาหารทะเลทุกกลุ่มของไทยยูเนี่ยน และในทุกรูปแบบบรรจุภัณฑ์ทั้งแบบอุณหภูมิห้อง แช่เย็น แช่แข็ง และแบบพร้อมรับประทาน โดยการร่วมทุนนี้จะดำเนินการใน 12 ประเทศของภูมิภาคตะวันออกกลางได้แก่ ซาอุดิอาระเบีย สหรัฐอาหรับเอมิเรตส์ โอมาน คูเวต บาห์เรน กาตาร์ จอร์แดน เลบานอน ซีเรีย อิรัก อิหร่าน และ อียิปต์
อย่างไรก็ดี มองว่า ตลาดตะวันออกกลางมีมูลค่าสูงกว่า 3 พันล้านเหรียญสหรัฐ และมีอัตราการเติบโตสูงในอีกหลายปีข้างหน้า จากรายงานข้อมูลสถิติตลาดหลักในภูมิภาคตะวันออกกลางอย่างประเทศอิรัก อิหร่าน และซาอุดิอาระเบีย รวมกันแล้วนำเข้าอาหารทะเลกว่า 2 พันล้านเหรียญสหรัฐ  ในปี 2557 และมีอัตราการเติบโตโดยเฉลี่ยสูงถึงร้อยละ 4 ต่อปีในรอบ 5 ปีที่ผ่านมา
สำหรับการร่วมทุนคาดหวังที่จะได้ส่วนแบ่งทางการตลาดนี้พอสมควร โดยคาดว่าจะบรรลุยอดขายต่อปีได้เกินกว่า 400 ล้านเหรียญสหรัฐ ภายใน 3-4 ปีข้างหน้า
ด้านมร.มารัฟ อับเดอร์ระฮีม ประธานเจ้าหน้าที่บริหารซาโวลา ฟู้ดส์ บิสเนส ดีเวล็อปเม้นท์ (Savola Foods Business Development) กล่าวเพิ่มเติมว่า อาหารทะเลเป็นอาหารที่สำคัญต่อสุขภาพของผู้บริโภค แต่ในปัจจุบันตัวเลือกในตลาดของเรามีค่อนข้างจำกัด ดังนั้นเราจึงมีความยินดีเป็นอย่างยิ่งที่ได้จับมือกับไทยยูเนี่ยน และมุ่งมั่นที่จะนำเสนอผลิตภัณฑ์ที่ดีที่สุดในตลาดของเรา 